ટેણિયા અજયના જ ક્લાસમાં ભણતો રઘુ એક ભૂતપૂર્વ દોડવીર પપ્પા (રાજ ઝુત્શી)નો દીકરો છે. વર્ષો પહેલાં પપ્પા ઝુત્શીનો ઑલિમ્પિક્સની એક રેસમાં એવો સ્નાયુ ખેંચાયેલો કે આજે પણ લાકડીની મદદથી ખોડંગાતા ચાલે છે. આ પપ્પા પોતાની ટૂંકી પછેડી કરતાં ક્યાંય લાંબી સોડ તાણીને પણ પોતાનાં દીકરા-દીકરીને મોંઘીદાટ ઇન્ટરનૅશનલ સ્કૂલમાં ભણાવે છે. તેમની એવી હિંસક ઇચ્છા છે કે હું ઑલિમ્પિક્સમાં મેડલ ન મેળવી શક્યો તો કંઈ નહીં, હવે મારો દીકરો મારી એ ઇચ્છા પૂરી કરશે.સંતાનો પરનાં શારીરિક-માનસિક પ્રેશરથી શરૂ થયેલી આ સ્ટોરી ઘરથી આગળ વધીને સ્કૂલ સુધી પહોંચે છે. ત્યાં સત્તાના ઘમંડ અને ચૅલેન્જની એવી સાઠમારી ખેલાય છે કે એની વચ્ચે બિચારાં બાળકોનો ખો નીકળે છે.